### | | | | --- | --- | | | | | --- | | **Teknik- og Miljøudvalget** 6. februar 2020 Sagsnr. 710-2019-39439 Dok.nr. 710-2020-20102 Sagsbehandler DPABS | | 91.                 Anlægsbevilling til byggeprogram for Tungelundskolen og nedsættelse af byggeprogramudvalg - Åbent

###

|  |  |
| --- | --- |
| Tidl. politisk behandling | BY, 29.01.19, pkt. 10 |
| Forventet sagsgang | TM-U, BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til en
anlægsbevilling på 1,5 mio. kr. til udarbejdelse af et byggeprogram for
modernisering og arealoptimering af Tungelundskolen i Thorsø. I Budget 2020-23
er der afsat i alt 45 mio. kr. til projektet.

Samtidigt skal Byrådet tage stilling til nedsættelse af et
byggeprogramudvalg med politisk repræsentation. Endelig skal Teknik- og
Miljøudvalget tage stilling til entrepriseformen for det kommende projekt. Det
indgår i Budget 2020-23 (A-303), at projektet udbydes i såkaldt ’omvendt
licitation’. Omvendt licitation medfører, at byggearbejderne udføres i
totalentreprise.

Bevillingen skal dække udgifter til bygherreomkostninger,
forundersøgelser og udgifter til ekstern rådgiver der, i samarbejde med
Favrskov Kommune, skal forestå udarbejdelse af byggeprogram, udbudsgrundlag og
udbud af byggeriet.

I Budget 2019-22 afsatte Byrådet 500.000 kr. til
udarbejdelse af en helhedsplan for Tungelundskolen. Den vedlagte helhedsplan
indeholder et oplæg til modernisering og arealoptimering af skolen.

Udbudsgrundlaget for udbud af byggeriet vil primært bestå
af byggeprogrammet, hvori helhedsplanen for modernisering og arealoptimering af
Tungelundskolen indgår.

Når Byrådet har godkendt valg af projekt, forventes en
byggeperiode fra september 2021 til januar 2024, således at de moderniserede
lokaler forventes klar til brug i foråret 2024.

Da den samlede anlægssum overstiger 10 mio. kr., nedsættes
et byggeprogramudvalg. Sagen forelægges Teknik- og Miljøudvalget og Børne- og
Skoleudvalget med henblik på at udpege de politiske repræsentanter til
byggeprogramudvalget.

**VURDERING**

Direktøren for Børn og Kultur foreslår, at
byggeprogramudvalget sammensættes på følgende måde:

·
Tre politiske repræsentanter udpeget af Byrådet, heraf to fra
Børne- og Skoleudvalget (hvoraf den ene er formand for byggeprogramudvalget)
samt en repræsentant fra Teknik- og Miljøudvalget

·
Direktøren for Børn og Kultur

·
Skolechefen

·
Skoleleder og viceskoleleder fra [adresse]

·
Medarbejderrepræsentant (arbejdsmiljørepræsentant) fra [adresse]

·
En forældrerepræsentant fra skolebestyrelsen på Tungelundskolen

·
Afdelingsleder og projektleder fra [adresse].

Direktøren for Børn og Kultur forestår
sekretariatsbetjeningen af byggeprogramudvalget i samråd med Ejendomscentret.

Til byggeprogramudvalget tilknyttes en ekstern
bygherrerådgiver.

Børn og Kultur samt Teknik og Miljø vurderer, at såfremt
intentionerne i helhedsplanen gennemføres vil projektet medføre en væsentligt
arealoptimering af skolens arealer med en forventet arealreduktion på ca. 1.750
m². Tungelundskolen vil efter projektets gennemførelse fremstå som en
moderniseret og attraktiv skole i Thorsø, der lever op til nutidige
bygningsmæssige standarder for undervisningsaktiviteter, pædagogik og læring i
folkeskolen. Projektet vurderes også at være et aktiv i forhold til kommunens
bosætningsstrategi om, så vidt det er muligt, at sikre kommunens skoler en
stabil gruppe af skolesøgende børn og unge.

Med udbud i omvendt licitation er byggesummen fastlagt på
forhånd og byggesummen er kendt af de bydende. De bydende konkurrerer på det
løsningsforslag, der bedst opfylder intentionerne i det af byggeprogramudvalget
udarbejdede byggeprogram. Det vindende projekt kan derfor afvige fra den
helhedsplan, der er grundlaget for anlægsforslaget i Budget 2020-23 (A-303)
herunder også på arealoptimeringspotentialet.

**ØKONOMI**

Ved budgetlægningen for 2020-23 er der afsat i alt 45 mio.
kr. til modernisering og arealoptimering af Tungelundskolen (A-303) fordelt med
1,5 mio. kr. i 2020, 10,5 mio. kr. i 2021, 17 mio. kr. i 2022 og 16 mio. kr. i
2023.

Der søges om en anlægsbevilling på 1,5 mio. kr. til
afholdelse af udgifter til bygherreomkostninger, forundersøgelser og rådgivning
til udarbejdelse af byggeprogram, udbudsgrundlag og udbud af projektet i
omvendt licitation finansieret af det afsatte rådighedsbeløb i 2020.

Under forudsætning af arealreduktionen på 1.750 m²
forventes en årlig besparelse på bygningsdrift på ca. 680.000 kr. fra medio
2024. Besparelsen på bygningsdriften revurderes og beregnes på baggrund af det
endelige byggeprogram.

Byrådet vil blive præsenteret for byggeprogramudvalgets
indstilling til valg af projekt. I samme sag, og inden byggeriet igangsættes,
vil der blive søgt en anlægsbevilling til gennemførelse af selve byggeriet.
Denne sag forventes forelagt Byrådet i starten af 2021.

**INDDRAGELSE**

Med afsæt i den vedlagte helhedsplan for modernisering og
arealoptimering af Tungelundskolen vil byggeprogramudvalget udarbejde et
byggeprogram i samarbejde med den eksterne bygherrerådgiver. I processen vil
skolebestyrelsen og lokalt MED-udvalg blive inviteret til tema-drøftelser o.l.
Desuden vil byggeprogramudvalget udarbejde udbudsgrundlag og forestå udbud i
omvendt licitation med byggeprogrammet som grundlag. Endeligt vil
byggeprogramudvalget indstille valg af projekt til Byrådets endelige
godkendelse.

**INDSTILLING**

Direktøren for Børn og Kultur indstiller:

1.
At Byrådet godkender en anlægsbevilling på
1,5 mio. kr. til udarbejdelse af byggeprogram mv. for modernisering og arealoptimering
af Tungelundskolen finansieret af det afsatte rådighedsbeløb i 2020 på 1,5 mio.
kr.

2.
At Byrådet godkender
byggeprogramudvalgets sammensætning.

3.
At Børne- og Skoleudvalget udpeger to
medlemmer af Børne- og Skoleudvalget til byggeprogramudvalget, hvoraf den ene
udpeges som formand.

4.
At Teknik- og Miljøudvalget udpeger et
medlem af Teknik- og Miljøudvalget til byggeprogramudvalget.

5.
At Teknik- og Miljøudvalget godkender,
at projektet udbydes i omvendt licitation som en totalentreprise.

**BESLUTNING**

**Bilag**

|  |  |
| --- | --- |
| Helhedsplan for arealoptimering og modernisering af Tungelundskolen, [telefonnummer] | 710-2020-16561 |